stanford-oval/wikipedia huggingface dataset:
จักรวาลภาพยนตร์มาร์เวล: เฟสสอง
การพัฒนา

หลังภาพยนตร์ ไอรอนแมน 2 (2010) ฉาย เวลาและการจัดจำหน่ายของภาพยนตร์ ไอรอนแมน ภาคที่สาม ถูกตั้งคำถามหลังจากเกิดความขัดแย้งระหว่าง พาราเมาต์พิกเจอส์ ผู้จัดจำหน่ายภาพยนตร์ของ มาร์เวลสตูดิโอส์ ก่อนหน้านี้ รวมถึงภาพยนตร์ ไอรอนแมน สองภาคแรก กับ เดอะวอลต์ดิสนีย์ บริษัทแม่แห่งใหม่ในตอนนั้นของ มาร์เวลเอนเตอร์เทนเมนต์ เมื่อวันที่ 18 ตุลาคม ค.ศ. 2010 วอลต์ดิสนีย์สตูดิโอส์ ตกลงที่จะจ่ายเงินให้พาราเมาต์อย่างน้อย 115 ล้านดอลลาร์สหรัฐ สำหรับสิทธิ์ในการจัดจำหน่ายทั่วโลกของ ไอรอนแมน 3 (2013) ในเดือนตุลาคม ค.ศ. 2011 เควิน ไฟกี ประธานมาร์เวลสตูดิโอส์ กล่าวว่าสตูดิโอกำลังเริ่มดูภาพยนตร์ใน "เฟส" ที่สองของจักรวาลภาพยนตร์มาร์เวล ซึ่งจะเริ่มต้นด้วย ไอรอนแมน 3 และจบด้วยภาคต่อของ ดิ อเวนเจอร์ส (2012) ไฟกีประกาศรายชื่อภาพยนตร์ในเฟสสองที่งาน แซนดีเอโกคอมิก-คอน ในเดือนกรกฎาคม ค.ศ. 2012 ได้แก่ ไอรอนแมน 3, ธอร์ เทพเจ้าสายฟ้าโลกาทมิฬ (2013), กัปตันอเมริกา: มัจจุราชอหังการ (2014) และ อเวนเจอร์ส: มหาศึกอัลตรอนถล่มโลก (2015) ในเดือนมกราคม ค.ศ. 2013 ไฟกีกล่าวว่า มนุษย์มดมหากาฬ (2015) จะเป็นภาพยนตร์เริ่มต้นเฟสสาม แต่มีการเปลี่ยนแปลงในภายหลังและ มนุษย์มดมหากาฬ จะเป็นภาพยนตร์เรื่องสุดท้ายของเฟสสอง
เมื่อเดือนสิงหาคม ค.ศ. 2012 มาร์เวลเซ็นสัญญาปิดกับ จอสส์ วีดอน จนถึงเดือนมิถุนายน ค.ศ. 2015 สำหรับภาพยนตร์และละครโทรทัศน์ โดยสัญญานี้วีดอนจะ "ร่วมสร้างสรรค์" ในระยะที่สองของจักรวาลภาพยนตร์มาร์เวลและพัฒนาละครชุดทางโทรทัศน์เรื่องแรกที่ดำเนินเรื่องในจักรวาล เมื่อเดือนมีนาคม ค.ศ. 2013 วีดอนขยายความรับผิดชอบในการให้คำปรึกษา โดยกล่าวว่าเขาจะ "อ่านบทภาพยนตร์ ดูคัท พูดคุยกับผู้กำกับและผู้เขียนบทและแสดงความคิดเห็นของผม" ในขณะเดียวกันก็เขียนเนื้อหาด้วยหากจำเป็น เมื่อเนื้อเรื่องของ อเวนเจอร์ส: มหาศึกอัลตรอนถล่มโลก ได้รับการอนุมัติ วีดอนและมาร์เวลสตูดิโอส์ สามารถตรวจสอบภาพยนตร์เรื่องอื่น ๆ ของเฟสเพื่อ "วางเค้าโครงออกมาจริง ๆ" เพื่อให้สามารถปรับเปลี่ยนสิ่งต่าง ๆ ระหว่างภาพยนตร์ได้ อย่างไรก็ตาม วีดอนไม่ต้องการให้พึ่งพาภาพยนตร์เรื่องอื่นในเฟสสอง เพราะเขาต้องการให้ผู้ชมสามารถรับชม มหาศึกอัลตรอนถล่มโลก ได้โดยที่ยังไม่เคยดูภาพยนตร์เรื่องอื่น ๆ ของจักรวาลภาพยนตร์มาร์เวล ตั้งแต่ ดิ อเวนเจอร์ส นอกจากนี้ เขายังพบว่าการทำงานในละครโทรทัศน์และการแก้ไขบทเป็น "พื้นที่ฝึกฝนที่ดี ในการจัดการกับเรื่องนี้ ... เพราะคุณได้รับชิ้นส่วนจำนวนมากและบอกให้ทำให้มันพอดี—แม้ว่ามันจะไม่พอดีก็ตาม"
โลโก้มาร์เวลสตูดิโอส์ใหม่สร้างโดยอิแมจินารีฟอร์เซส ปรากฏในภาพยนตร์ ธอร์ เทพเจ้าสายฟ้าโลกาทมิฬ พร้อมกับเสียงดนตรีประกอบที่แต่งโดย ไบรอัน ไทเลอร์ ผู้แต่งดนตรีประกอบจากภาพยนตร์เรื่องเดียวกัน เนื่องจากเป็นภาพยนตร์เรื่องแรกของมาร์เวลสตูดิโอส์ที่ไม่มีโลโก้ผู้จัดจำหน่ายเนื่องจากการเข้าซื้อกิจการของสตูดิโอโดยดิสนีย์
ภาพยนตร์

บทความหลัก: รายชื่อภาพยนตร์ในจักรวาลภาพยนตร์มาร์เวล
| ภาพยนตร์ | วันฉายในสหรัฐ | ผู้กำกับ | ผู้เขียนบท | ผู้อำนวยการสร้าง |
| --- | --- | --- | --- | --- |
| ไอรอนแมน 3 | 3 พฤษภาคม ค.ศ. 2013 (2013-05-03) | เชน แบล็ก | ดรูว์ เพียร์ซและเชน แบล็ก | เควิน ไฟกี |
| ธอร์ เทพเจ้าสายฟ้าโลกาทมิฬ | 8 พฤศจิกายน ค.ศ. 2013 (2013-11-08) | อลัน เทย์เลอร์ | คริสโตเฟอร์ แอล. ยอสต์และคริสโตเฟอร์ มาร์คัสกับสตีเฟน แม็กฟีลีย์ | เควิน ไฟกี |
| กัปตันอเมริกา: มัจจุราชอหังการ | 4 เมษายน ค.ศ. 2014 (2014-04-04) | แอนโทนีและโจ รุสโซ | คริสโตเฟอร์ มาร์คัสกับสตีเฟน แม็กฟีลีย์ | เควิน ไฟกี |
| รวมพันธุ์นักสู้พิทักษ์จักรวาล | 1 สิงหาคม ค.ศ. 2014 (2014-08-01) | เจมส์ กันน์ | เจมส์ กันน์และนิโคล เพิร์ลแมน | เควิน ไฟกี |
| อเวนเจอร์ส: มหาศึกอัลตรอนถล่มโลก | 1 พฤษภาคม ค.ศ. 2015 (2015-05-01) | จอสส์ วีดอน | จอสส์ วีดอน | เควิน ไฟกี |
| มนุษย์มดมหากาฬ | 17 กรกฎาคม ค.ศ. 2015 (2015-07-17) | เพย์ตัน รีด | เอ็ดการ์ ไรต์กับโจ คอร์นิชและอดัม แม็กเคย์กับพอล รัด | เควิน ไฟกี |
ภาพยนตร์ > ไอรอนแมน 3 (2013)

บทความหลัก: ไอรอนแมน 3
โทนี สตาร์ก ต้องเผชิญหน้ากับ แมนดาริน ศัตรูที่แข็งแกร่งผู้โจมตีและทำลายคฤหาสน์ของเขา สตาร์กถูกทิ้งให้อยู่กับอุปกรณ์ของตัวเองและต่อสู้กับความผิดปกติที่เกิดหลังความเครียดที่สะเทือนใจ และพยายามดิ้นรนเพื่อค้นหาคำอธิบายของการระเบิดลึกลับที่ต่อเนื่อง
ช่วงปลาย ค.ศ. 2010 มาร์เวลและดิสนีย์ประกาศว่าพวกเขากำลังพัฒนาภาพยนตร์ ไอรอนแมน เรื่องที่สาม เมื่อเดือนกุมภาพันธ์ ค.ศ. 2011 มาร์เวลว่าจ้าง เชน แบล็ก ให้กำกับ ไอรอนแมน 3 แบล็กเขียนบทภาพยนตร์ร่วมกับ ดรูว์ เพียร์ซ รอเบิร์ต ดาวนีย์ จูเนียร์, กวินเน็ธ พัลโทรว์และดอน ชีเดิล กลับมารับบทเดิมของพวกเขา ร่วมกับ กาย เพียร์ซและเบน คิงสลีย์ เป็น อัลดริช คิลเลียนและเทรเวอร์ สแลตเทอรี ตามลำดับ การถ่ายทำเริ่มต้นในเดือพฤษภาคม ค.ศ. 2012 ในรัฐนอร์ทแคโรไลนา มีการถ่ายทำเพิ่มเติมที่ทางตอนใต้ของรัฐฟลอริดา, ประเทศจีน, และลอสแอนเจลิส ไอรอนแมน 3 ฉายรอบปฐมทัศน์ที่ เลอกรองด์เร็กซ์ ในปารีส เมื่อวันที่ 14 เมษายน ค.ศ. 2013 และที่ โรงละครเอลแคปิตัน ในลอสแอนเจลิส, แคลิฟอร์เนีย เมื่อวันที่ 24 เมษายน ภาพยนตร์ฉายทั่วโลกเมื่อวันที่ 25 เมษายน, และฉายในสหรัฐเมื่อวันที่ 3 พฤษภาคม
ไอรอนแมน 3 ดำเนินเรื่องในเดือนธันวาคม ค.ศ. 2012 หลังเหตุการณ์ใน ดิ อเวนเจอร์ส (2012) โดย โทนี สตาร์ก ประสบกับอาการคล้ายความผิดปกติที่เกิดหลังความเครียดที่สะเทือนใจจากการต่อสู้ในนิวยอร์กที่ปรากฎในภาพยนตร์เรื่องดังกล่าว แบล็ก อธิบายว่า "นั่นเป็นการตอบสนองความวิตกกังวลที่รู้สึกด้อยกว่าเหล่าอเวนเจอร์ส แต่ยังรวมถึงการถูกเหยียดหยามด้วยสายตาที่เขาไม่สามารถเริ่มเข้าใจหรือคืนดีกับความเป็นจริงที่เขาคุ้นเคยได้... มีประโยคหนึ่งในภาพยนตร์เกี่ยวกับ 'นับตั้งแต่ผู้ชายตัวใหญ่คนนั้นกับค้อนตกลงมาจากฟ้า, กฎได้เปลี่ยนไปแล้ว' นั่นคือสิ่งที่เรากำลังเผชิญอยู่" บรูซ แบนเนอร์ ปรากฏตัวในฉากหลังเครดิต โดยมี มาร์ก รัฟฟาโล กลับมารับบทเดิมจาก ดิ อเวนเจอร์ส รัฟฟาโล กล่าวถึงฉากดังกล่าวว่า "พวกเขากำลังจะปิดกองถ่าย และผมได้เห็นรอเบิร์ต [ดาวนีย์ จูเนียร์] ที่งานประกาศผลรางวัลออสการ์... และเขาพูดว่า 'คุณคิดอย่างไรเกี่ยวกับการมาและทำอะไรซักวัน' ผมพูดว่า 'คุณล้อเล่นหรือเปล่า ปัง มาทำกันเถอะ!' เราเสนอฉากนั้น จากนั้นผมก็เข้ามาและถ่ายทำกัน 2-3 ชั่วโมงและหัวเราะออกมา"
ภาพยนตร์ > ธอร์ เทพเจ้าสายฟ้าโลกาทมิฬ (2013)

บทความหลัก: ธอร์ เทพเจ้าสายฟ้าโลกาทมิฬ
ธอร์ กลับมาพบกับ เจน ฟอสเตอร์ นักฟิสิกส์ดาราศาสตร์ อีกครั้ง เมื่อประตูเชื่อมโยงโลกแบบสุ่มเริ่มปรากฏขึ้น ธอร์ค้นพบว่า เมเลคิธ และกองทัพ ดาร์ค เอลฟ์ ของเขาได้กลับมาหลังจากผ่านไปหลายพันปี และพวกเขาแสวงหาอาวุธที่ทรงพลังที่รู้จักกันในชื่อ อีเธอร์ ธอร์ต้องผนึกกำลังกับ โลกิ น้องชายที่ถูกจองจำเพื่อหยุดยั้งพวกเขา
ภาพยนตร์ภาคต่อของ ธอร์ เทพเจ้าสายฟ้า (2011) ประกาศครั้งแรกเมื่อเดือนมิถุนายนในปีเดียวกัน โดย คริส เฮมส์เวิร์ท กลับมารับบทเดิมเป็น ธอร์ ทอม ฮิดเดิลสตัน ยืนยันว่าเขาจะกลับมารับบทเดิมเป็น โลกิ ในเดือนกันยายน และ อลัน เทย์เลอร์ เซ็นสัญญาเป็นผู้กำกับในเดือนธันวาคม ชื่อของภาพยนตร์ ธอร์ เทพเจ้าสายฟ้าโลกาทมิฬ ประกาศในเดือนกรกฎาคม ค.ศ. 2012 ที่งานแซนดีเอโกคอมิก-คอน และ คริสโตเฟอร์ เอ็กเคิลสตัน ได้รับคัดเลือกให้แสดงเป็น เมเลคิธ ในเดือนถัดมา การถ่ายทำเริ่มต้นในเดือนกันยายน ค.ศ. 2012 ที่ บอร์นวูด, เซอร์รีย์ และถ่ายทำเพิ่มเติมที่ ไอซ์แลนด์และลอนดอน ภาพยนตร์ฉายรอบปฐมทัศน์เมื่อวันที่ 22 ตุลาคม ค.ศ. 2013 ที่ จัตุรัสโอเดียนเลสเตอร์ ในลอนดอน ภาพยนตร์ฉายทั่วโลกเมื่อวันที่ 30 ตุลาคมและฉายในสหรัฐเมื่อวันที่ 8 พฤศจิกายน
ภาพยนตร์ดำเนินเรื่องหนึ่งปีหลังเหตุการณ์ใน ดิ อเวนเจอร์ส คริส อีแวนส์ ปรากฏตัวสั้น ๆ ในภาพยนตร์เป็น กัปตันอเมริกา เมื่อโลกิจำแลงร่างเป็นเขาพร้อมกับเยาะเย้ยธอร์ ฮิดเดิลสตันสวมชุดกัปตันอเมริกาในขณะที่ยืนอยู่ข้างอีแวนส์ ก่อนที่อีแวนส์จะมาถ่ายทำฉากนี้ ฮิดเดิลสตันกล่าวว่า "ผมเลียนแบบโลกิในชุดกัปตันอเมริกา จากนั้นพวกเขาก็เปิดเทปการแสดงของผมให้คริส [อีแวนส์] ดู มันคือเขากำลังเลียนแบบผมขณะที่ผมกำลังเลียนแบบเขา และมันยอดเยี่ยมมาก" เจมส์ กันน์ ผู้กำกับ รวมพันธุ์นักสู้พิทักษ์จักรวาล (2014) เป็นผู้กำกับฉากกลางเครดิตที่มีตัวละคร คอลเลกเทอร์ แสดงโดย เบนิซิโอ เดล โตโร เมื่อถามถึงการถ่ายทำฉากนี้ กันน์กล่าวว่า "ผมได้บทในเช้าวันนั้น และถ่ายทำเสร็จภายในสองชั่วโมงหลังจากการถ่ายทำกองสองเสร็จ [ของ รวมพันธุ์นักสู้พิทักษ์จักรวาล]"
ภาพยนตร์ > กัปตันอเมริกา: มัจจุราชอหังการ (2014)

บทความหลัก: กัปตันอเมริกา: มัจจุราชอหังการ
สตีฟ โรเจอร์ส ซึ่งตอนนี้ทำงานร่วมกับ ชีลด์ เขาร่วมทีมกับ นาตาชา โรมานอฟฟ์ / แบล็กวิโดว์ และ แซม วิลสัน / ฟอลคอน เพื่อเปิดโปงการสมรู้ร่วมคิดอันลึกซึ้งที่เกี่ยวข้องกับมือสังหารลึกลับที่รู้จักกันเพียงในนาม วินเทอร์โซลเยอร์
ภาพยนตร์ภาคต่อของ กัปตันอเมริกา: อเวนเจอร์ที่ 1 (2011) ประกาศเมื่อเดือนเมษายน ค.ศ. 2012 แอนโทนีและโจ รุสโซ ได้รับการว่าจ้างให้กำกับภาพยนตร์ในเดือนมิถุนายน และชื่ออย่างเป็นทางการของภาพยนตร์คือ กัปตันอเมริกา: มัจจุราชอหังการ ได้รับการประกาศในเดือนกรกฎาคม อีแวนส์และซามูเอล แอล. แจ็กสัน กลับมารับบทเดิมเป็นโรเจอร์สและ นิค ฟิวรี  และ สการ์เลตต์ โจแฮนส์สัน กลับมารับบทเดิมเป็นโรมานอฟฟ์ เซบาสเตียน สแตน ผู้แสดงเป็น บัคกี้ บาร์นส์ ใน กัปตันอเมริกา: อเวนเจอร์ที่ 1 กลับมารับบทเป็นวินเทอร์โซลเยอร์ การถ่ายทำเริ่มต้นในเดือนเมษายน ค.ศ. 2013 ที่แมนฮัตตันบีช, แคลิฟอร์เนีย, วอชิงตัน ดี.ซี.และคลีฟแลนด์, โอไฮโอ ภาพยนตร์ฉายรอบปฐมทัศน์เมื่อวันที่ 13 มีนาคม ค.ศ. 2014 ที่ลอสแองเจลิส ภาพยนตร์ฉายทั่วโลกเมื่อวันที่ 26 มีนาคม และฉายในสหรัฐเมื่อวันที่ 4 เมษายน
ภาพยนตร์ดำเนินเรื่องสองปีหลังเหตุการณ์ใน ดิ อเวนเจอร์ส สตีเฟน สเตรนจ์ ได้รับการกล่าวถึงในภาพยนตร์โดยตัวละคร แจสเปอร์ ซิตเวลล์ แสดงโดย แมกซิมิลิอาโน เฮอร์นานเดซ กลับมารับบทเดิมของเขาจากสื่อในจักรวาลภาพยนตร์มาร์เวลก่อนหน้านี้ สตาร์กทาวเวอร์ จาก ดิ อเวนเจอร์ส ได้รับการออกแบบใหม่เป็น อเวนเจอร์สทาวเวอร์ ซึ่งปรากฏอยู่ในภาพยนตร์ จอสส์ วีดอน ผู้กำกับ ดิ อเวนเจอร์ส เป็นผู้กำกับฉากหลังเครดิตที่มี บารอน วูล์ฟกัง ฟอน สตรักเกอร์ (โทมัส เคร็ทช์มัน), ลิสต์ (เฮนรี กูดแมน), ปิเอโตร แม็กซิมอฟฟ์ (แอรอน เทย์เลอร์-จอห์นสัน) และ วันด้า แม็กซิมอฟฟ์ (อลิซาเบธ โอลเซน) ซึ่งปรากฏตัวใน อเวนเจอร์ส: มหาศึกอัลตรอนถล่มโลก (2015) ในภาพยนตร์ ชีลด์ถูกแทรกซึมโดยไฮดรา ได้รับการเปิดเผยในหกตอนสุดท้ายในปีหนึ่งของ ชี.ล.ด์. ทีมมหากาฬอเวนเจอร์ส ซึ่งเป็นละครชุดทางโทรทัศน์ที่ดำเนินเรื่องในจักรวาลภาพยนตร์มาร์เวล
ภาพยนตร์ > รวมพันธุ์นักสู้พิทักษ์จักรวาล (2014)

บทความหลัก: รวมพันธุ์นักสู้พิทักษ์จักรวาล
ปีเตอร์ ควิลล์ / สตาร์-ลอร์ด กับกลุ่มคนที่ไม่น่าจะเข้ากันได้ ประกอบด้วย กาโมรา, ร็อคเก็ต, แดร็กซ์ผู้พิฆาตและกรูท ต่อสู้เพื่อรักษาลูกกลมอันทรงพลังจากเงื้อมมือของวายร้าย โรแนน
นิโคล เพิร์ลแมน เริ่มต้นเขียนบทภาพยนตร์ใน ค.ศ. 2009 มาร์เวลสตูดิโอส์ ประกาศว่าพวกเขากำลังพัฒนาภาพยนตร์ รวมพันธุ์นักสู้พิทักษ์จักรวาล ในเดือนกรฎาคม ค.ศ. 2012 ภาพยนตร์กำกับโดย เจมส์ กันน์ จากบทภาพยนตร์โดยเขาและเพิร์ลแมน ในเดือนกุมภาพันธ์ ค.ศ. 2013 คริส แพร็ตต์ ได้รับเลือกให้เป็นนักแสดงนำในบทบาท ปีเตอร์ ควิลล์ / สตาร์-ลอร์ด ภาพยนตร์ถ่ายทำที่เชปเปอร์ตันสตูดิโอส์และในลอนดอน ตั้งแต่เดือนกรกฎาคมถึงตุลาคม ค.ศ. 2013 และงานหลังการถ่ายทำแล้วเสร็จเมื่อวันที่ 7 กรกฎาคม ค.ศ. 2014 ภาพยนตร์ฉายรอบปฐมทัศน์เมื่อวันที่ 21 กรกฎาคม ค.ศ. 2014 ที่ฮอลลีวูด รวมพันธุ์นักสู้พิทักษ์จักรวาล ฉายในสหราชอาณาจักรเมื่อวันที่ 31 กรกฎาคม ค.ศ. 2014 และฉายในสหรัฐเมื่อวันที่ 1 สิงหาคม
ภาพยนตร์ดำเนินเรื่องใน ค.ศ. 2014 จอช โบรลิน ให้เสียงและการเคลื่อนไหวเป็น ธานอส จอมวายร้ายที่ปรากฏตัวในฉากกลางเครดิตของ ดิ อเวนเจอร์ส กันน์ระบุว่าภาพยนตร์เรื่องนี้จะเชื่อมโยงกับ อเวนเจอร์ส: มหาสงครามล้างจักรวาล (2018) สิ่งของสำคัญอื่น ๆ อีกหลายอย่างปรากฏในพิพิธภัณฑ์ของคอลเลกเตอร์ เช่น ชิโทริ จาก ดิ อเวนเจอร์ส และ ดาร์ค เอลฟ์ จาก ธอร์ เทพเจ้าสายฟ้าโลกาทมิฬ ท่ามกลางตัวละครอื่น ๆ กันน์กล่าวถึงปรากฏตัวของพวกเขาว่า "มีของมากมายในพิพิธภัณฑ์ของคอลเลกเตอร์และสำหรับผมแล้ว มันสนุกมากจริง ๆ ในฐานะแฟนมาร์เวล การมอบบางสิ่งให้แฟน ๆ ตัวจริงที่พวกเขาสามารถหยุดเฟรมบนบลู-เรย์ที่บ้านและเลือกทุกอย่างที่อยู่ในนั้น จริง ๆ แล้วกล่องเหล่านั้นล้วนมีบางอย่างที่น่าสนใจอยู่ในนั้น ดังนั้นมันจึงค่อนข้างสนุก" ครี เผ่าของโรแนน เคยปรากฏตัวครั้งแรกใน ชี.ล.ด์. ทีมมหากาฬอเวนเจอร์ส ตอน "ตาฮิติ"
ภาพยนตร์ > อเวนเจอร์ส: มหาศึกอัลตรอนถล่มโลก (2015)

บทความหลัก: อเวนเจอร์ส: มหาศึกอัลตรอนถล่มโลก
กัปตันอเมริกา, ไอรอนแมน, ธอร์, เดอะฮัลค์, แบล็กวิโดว์และฮอว์กอาย ต้องร่วมมือกันในฐานะเหล่าอเวนเจอร์สเพื่อเอาชนะ อัลตรอน ศัตรูทางเทคโนโลยีที่มุ่งหมายต่อการสูญพันธุ์ของมนุษย์ ในขณะที่เผชิญหน้ากับฝาแฝดผู้ทรงพลังอย่างปิเอโตรและแวนดา แม็กซิมอฟฟ์ รวมถึงตัวตนใหม่ วิสชัน
ภาพยนตร์ภาคต่อของ ดิ อเวนเจอร์ส ประกาศโดยดิสนีย์เมื่อเดือนพฤษภาคม ค.ศ. 2012 หลังจากภาพยนตร์ฉายได้ไม่นาน จอสส์ วีดอน เซ็นสัญญากลับมาเป็นผู้กำกับและผู้เขียนบทในเดือนสิงหาคม ค.ศ. 2012 ดาวนีย์ เซ็นสัญญากลับมารับบทเดิมเป็นไอรอนแมนในภาพยนตร์ อเวนเจอร์ส ภาคที่สองและสาม ณ งานซานดิเอโก คอมิก-คอน อินเตอร์เนชันนัลในเดือนกรกฎาคม ค.ศ. 2013 วีดอนประกาศชื่อเรื่องรองของภาพยนตร์ว่า มหาศึกอัลตรอนถล่มโลก เจมส์ สเปเดอร์ ประกาศในเดือนสิงหาคม ค.ศ. 2013 ว่าจะแสดงเป็นอัลตรอน การถ่ายทำกองสองเริ่มต้นเมื่อวันที่ 11 กุมภาพันธ์ ค.ศ. 2014 ที่โจฮันเนสเบิร์ก, แอฟริกาใต้ การถ่ายทำหลักเริ่มต้อนในเดือนมีนาคม ค.ศ. 2014 ที่เชปเปอร์ตันสตูดิโอส์ในเซอร์รีย์, อังกฤษ มีการถ่ายทำเพิ่มเติมที่ ฟอร์ตบาร์ด และสถานที่อื่น ๆ อีกหลายแห่งในแคว้นวัลเลดาออสตาของอิตาลี และโซล, เกาหลีใต้ การถ่ายทำสิ้นสุดเมื่อวันที่ 6 สิงหาคม ค.ศ. 2014 อเวนเจอร์ส: มหาศึกอัลตรอนถล่มโลก ฉายรอบปฐมทัศน์โลกเมื่อวันที่ 13 เมษายน ค.ศ. 2015 ในลอสแองเจลิส ฉายรอบปกติทั่วโลกเริ่มต้นวันที่ 22 เมษายน และฉายในสหรัฐเมื่อวันที่ 1 พฤษภาคม
ในภาพยนตร์ได้มีการยืนยันว่าอัญมณีในคทาของโลกิคือ อินฟินิตีสโตน โดยเป็น ไมด์สโตน โบรลิน กลับมารับบทเดิมเป็น ธานอส ในฉากกลางเครดิตสวมถุงมืออินฟินิตี มหาศึกอัลตรอนถล่มโลก ยังอ้างอิงถึง ไวเบรเนียมและวาคานดา ซึ่งเชื่อมโยงกับ แบล็ค แพนเธอร์ โดยเป็นการแนะนำล่วงหน้าก่อนภาพยนตร์ แบล็ค แพนเธอร์ (2018) นอกจากนี้ แอนดี เซอร์กิส แสดงเป็น ยูลิสซีส คลอ ในภาพยนตร์ ซึ่งปกติแล้วเขาเป็นตัวร้ายของ แบล็ค แพนเธอร์ ต่อมาเขาปรากฏตัวในภาพยนตร์ แบล็ค แพนเธอร์
ภาพยนตร์ > มนุษย์มดมหากาฬ (2015)

บทความหลัก: มนุษย์มดมหากาฬ
หัวขโมย สกอตต์ แลง ต้องช่วยเหลือ ดร. แฮงค์ พิม ในการปกป้องความลึกลับของเทคโนโลยี แอนท์-แมน ซึ่งช่วยให้ผู้ใช้ลดขนาดลงแต่เพิ่มความแข็งแกร่ง จากภัยคุกคามต่าง ๆ และวางแผนการปล้นเพื่อปกป้องโลก
มนุษย์มดมหากาฬ กำกับโดย เพย์ตัน รีด จากบทภาพยนตร์เขียนโดย เอ็ดการ์ ไรต์กับโจ คอร์นิชและอดัม แม็กเคย์กับพอล รัด จากเนื้อเรื่องโดย ไรต์กับคอร์นิช ซึ่งมีตัวละครทั้ง สกอตต์ แลงและแฮงค์ พิม อยู่ในภาพยนตร์ ในช่วงแรกกำหนดให้ เอ็ดการ์ ไรต์ เป็นผู้กำกับและเขียนบทภาพยนตร์ แต่เขาออกจากโครงการในเดือนพฤษภาคม ค.ศ. 2014 เนื่องจากความคิดสร้างสรรค์แตกต่างกัน ไฟกีกล่าวในเดือนมกราคม ค.ศ. 2013 ว่า มนุษย์มดมหากาฬ จะเป็นภาพยนตร์เรื่องแรกในเฟสสามของจักรวาลภาพยนตร์มาร์เวล อย่างไรก็ตาม มีการเปิดเผยในเดือนตุลาคม ค.ศ. 2014 ว่าภาพยนตร์จะเป็นภาพยนตร์สุดท้ายในเฟสสอง การเตรียมงานก่อนถ่ายทำเริ่มต้นในเดือนตุลาคม ค.ศ. 2013 พอล รัด ได้รับเลือกให้แสดงเป็น แอนท์-แมน ในเดือนธันวาคม ค.ศ. 2013 ไมเคิล ดักลาส ได้รับเลือกให้แสดงเป็น แฮงค์ พิม ในเดือนมกราคม ค.ศ. 2014 พร้อมกับยืนยันว่า พอล รัด จะแสดงเป็น สกอตต์ แลง การถ่ายทำเริ่มต้นตั้งแต่เดือนสิงหาคมจนถึงธันวาคม ค.ศ. 2014 ในซานฟรานซิสโก,  ไพน์วูดแอตแลนตาสตูดิโอส์ ที่ ฟาเยตต์เคาน์ตี, จอร์เจีย,  และดาวน์ทาวน์แอตแลนตา มนุษย์มดมหากาฬ ฉายรอบปฐมทัศน์โลกเมื่อวันที่ 29 มิถุนายน ค.ศ. 2015 ที่ลอสแอนเจลิส ฉายในฝรั่งเศสเมื่อวันที่ 14 กรกฎาคม และฉายในสหรัฐเมื่อวันที่ 17 กรกฎาคม
ภาพยนตร์ดำเนินเรื่องหลายเดือนหลังเหตุการณ์ใน อเวนเจอร์ส: มหาศึกอัลตรอนถล่มโลก เฮย์ลีย์ แอตเวลล์และจอห์น สแลตเทอรี กลับมารับบทเดิมเป็น เพ็กกี คาร์เตอร์และฮาวเวิร์ด สตาร์ก ตามลำดับ สกอตต์ แลง พยายามแทรกซึมเข้าไปในสำนักงานใหญ่อเวนเจอร์สแห่งใหม่ทางตอนเหนือของรัฐนิวยอร์กที่ปรากฏในภาพยนตร์เรื่อง มหาศึกอัลตรอนถล่มโลก และเผชิญหน้ากับ แซม วิลสัน / ฟอลคอน แสดงโดย แอนโทนี แมกกี แม็กเคย์และรัดตัดสินใจเพิ่มวิลสันเข้าไปใน มนุษย์มดมหากาฬ หลังจากดู กัปตันอเมริกา: มัจจุราชอหังการ พี่น้องรุสโซถ่ายทำฉากหลังเครดิตโดยนำมาจาก กัปตันอเมริกา: ศึกฮีโร่ระห่ำโลก (2016), ซึ่งประกอบด้วย แมกกีเป็นวิลสัน, คริส อีแวนส์ เป็น สตีฟ โรเจอร์ส และ เซบาสเตียน สแตน เป็น บัคกี้ บาร์นส์
ภาพยนตร์สั้น

บทความหลัก: มาร์เวลวันช็อตส์
มาร์เวลวันช็อตส์ เป็นภาพยนตร์สั้นชุดที่วางจำหน่ายลงแผ่นหรือดิจิทัลร่วมกับภาพยนตร์ในจักรวาลภาพยนตร์มาร์เวล ภาพยนตร์สั้นได้รับการออกแบบให้เป็นเรื่องราวที่จบในตอนซึ่งให้เรื่องราวเบื้องหลังเพิ่มเติมสำหรับตัวละครหรือเหตุการณ์ที่ปรากฏในภาพยนตร์
| ภาพยนตร์ | วันวางจำหน่ายในสหรัฐ | ผู้กำกับ | ผู้เขียนบท | ผู้อำนวยการสร้าง | วางจำหน่ายร่วมกับ |
| --- | --- | --- | --- | --- | --- |
| เอเจนต์คาร์เตอร์ | 3 กันยายน ค.ศ. 2013 (2013-09-03) (ดิจิทัล)  24 กันยายน ค.ศ. 2013 (2013-09-24) (แผ่น) | ลูอิส เดสโปซิโต | เอริก เพียร์สัน | เควิน ไฟกี | ไอรอนแมน 3 |
| ออลเฮลเดอะคิง | 4 กุมภาพันธ์ ค.ศ. 2014 (2014-02-04) (ดิจิทัล) 25 กุมภาพันธ์ ค.ศ. 2014 (2014-02-25) (แผ่น) | ดรูว์ เพียร์ซ | ดรูว์ เพียร์ซ | เควิน ไฟกี | ธอร์ เทพเจ้าสายฟ้าโลกาทมิฬ |
เส้นเวลา

บทความหลัก: เส้นเวลาจักรวาลภาพยนตร์มาร์เวล
| --- | --- |
1946: เอเจนต์คาร์เตอร์
1947–2011: 
2012: (ดิ อเวนเจอร์ส)
2012: ไอรอนแมน 3
2013: ออลเฮลเดอะคิง
2013: โลกาทมิฬ
2014: มัจจุราชอหังการ
2014: รวมพันธุ์นักสู้พิทักษ์จักรวาล
2015: มหาศึกอัลตรอนถล่มโลก
2015: มนุษย์มดมหากาฬ
เฟสสองต่างจากเฟสหนึ่งตรงที่ดำเนินเรื่องตามเวลาจริงเพื่อลดความซับซ้อนของเส้นเวลาในจักรวาลภาพยนตร์มาร์เวล ภาพยนตร์แต่ละเรื่องดำเนินเรื่องตามเวลาจริงที่เกี่ยวข้องกับ ดิ อเวนเจอร์ส (2012) ไอรอนแมน 3 ดำเนินเรื่องหลังจากนั้นหกเดือนโดยอยู่ในช่วงคริสต์มาส, ธอร์ เทพเจ้าสายฟ้าโลกาทมิฬ ดำเนินเรื่องหลังจากนั้นหนึ่งปีต่อมา, และ กัปตันอเมริกา: มัจจุราชอหังการ ดำเนินเรื่องหลังจากนั้นสองปีต่อมา รวมพันธุ์นักสู้พิทักษ์จักรวาล ระบุว่าดำเนินเรื่องใน ค.ศ. 2014 อย่างชัดเจน อเวนเจอร์ส: มหาศึกอัลตรอนถล่มโลก และ มนุษย์มดมหากาฬ จบเฟสใน ค.ศ. 2015 และหลายเดือนผ่านไประหว่างภาพยนตร์ในจักรวาลเช่นเดียวกับในชีวิตจริง
วันช็อตส์ เอเจนต์คาร์เตอร์ ดำเนินเรื่องหนึ่งปีหลังเหตุการณ์ใน กัปตันอเมริกา: อเวนเจอร์ที่ 1 (2011), ขณะที่ ออลเฮลเดอะคิง ดำเนินเรื่องหลังเหตุการณ์ใน ไอรอนแมน 3
นักแสดงและตัวละครประจำ

บทความหลัก: รายชื่อนักแสดงภาพยนตร์ในจักรวาลภาพยนตร์มาร์เวล (ดิอินฟินิตีซากา)
รายการตัวบ่งชี้
ส่วนนี้รวมถึงตัวละครที่ปรากฏตัวแล้วในภาพยนตร์หลายเรื่องในเฟสสองของจักรวาลภาพยนตร์มาร์เวลและมีชื่ออยู่ในรายชื่อนักแสดงอย่างน้อยหนึ่งเรื่อง
ส่วนที่ว่างเป็นสีเทาเข้ม หมายถึง ตัวละครไม่ได้อยู่ในภาพยนตร์
C หมายถึง บทบาทนักแสดงรับเชิญ
OS หมายถึง ตัวละครปรากฏตัวในวันช็อตส์
V หมายถึง ปรากฏตัวเฉพาะเสียง
| ตัวละคร | 2013> ไอรอนแมน 3 | 2013> ธอร์เทพเจ้าสายฟ้าโลกาทมิฬ | 2014> กัปตันอเมริกา:มัจจุราชอหังการ | 2014> รวมพันธุ์นักสู้พิทักษ์จักรวาล | 2015> อเวนเจอร์ส:มหาศึกอัลตรอนถล่มโลก | 2015> มนุษย์มดมหากาฬ |
| --- | --- | --- | --- | --- | --- | --- |
| บรูซ แบนเนอร์ฮัลค์ | มาร์ก รัฟฟาโลC |  |  |  | มาร์ก รัฟฟาโล |  |
| เจมส์ "บัคกี้" บาร์นส์วินเทอร์ โซลเยอร์ |  |  | เซบาสเตียน สแตน |  |  | เซบาสเตียน สแตนC |
| เพ็กกี คาร์เตอร์OS |  |  | เฮย์ลีย์ แอตเวลล์ |  | เฮย์ลีย์ แอตเวลล์ | เฮย์ลีย์ แอตเวลล์ |
| นิค ฟิวรี |  |  | ซามูเอล แอล. แจ็กสัน |  | ซามูเอล แอล. แจ็กสัน |  |
| เฮมดัลล์ |  | อิดริส เอลบา |  |  | อิดริส เอลบา |  |
| มาเรีย ฮิลล์ |  |  | โคบี สมัลเดอส์ |  | โคบี สมัลเดอส์ |  |
| ปิเอโตร แม็กซิมอฟฟ์ควิกซิลเวอร์ |  |  | แอรอน เทย์เลอร์-จอห์นสันC |  | แอรอน เทย์เลอร์-จอห์นสัน |  |
| วันด้า แม็กซิมอฟฟ์ |  |  | อลิซาเบธ โอลเซนC |  | อลิซาเบธ โอลเซน |  |
| เจมส์ "โรดีย์" โรดส์วอร์มะชีน / ไอรอนเพเทรียต | ดอน ชีเดิล |  |  |  | ดอน ชีเดิล |  |
| สตีฟ โรเจอร์สกัปตันอเมริกา |  | คริส อีแวนส์C | คริส อีแวนส์ |  | คริส อีแวนส์ | คริส อีแวนส์C |
| นาตาชา โรมานอฟฟ์แบล็ควิโดว์ |  |  | สการ์เลตต์ โจแฮนส์สัน |  | สการ์เลตต์ โจแฮนส์สัน |  |
| เอริก เซลวิก |  | สเต็ลลัน สกอชกวด |  |  | สเต็ลลัน สกอชกวด |  |
| โทนี สตาร์กไอรอนแมน | รอเบิร์ต ดาวนีย์ จูเนียร์ |  |  |  | รอเบิร์ต ดาวนีย์ จูเนียร์ |  |
| ธอร์ |  | คริส เฮมส์เวิร์ท |  |  | คริส เฮมส์เวิร์ท |  |
| ทาเนเลียร์ ทิวานเดอะคอลเลกเทอร์ |  | เบนิซิโอ เดล โตโรC |  | เบนิซิโอ เดล โตโร |  |  |
| วิสชั่น จาร์วิส | พอล เบ็ตตานีย์V |  |  |  | พอล เบ็ตตานีย์ |  |
| แซม วิลสันฟอลคอน |  |  | แอนโทนี แมกกี |  | แอนโทนี แมกกี | แอนโทนี แมกกี |
เพลง

บทความหลัก: ดนตรีของจักรวาลภาพยนตร์มาร์เวล
เพลง > เพลงประกอบภาพยนตร์

| ชื่อ | วันวางจำหน่ายในสหรัฐ | ความยาว | ผู้แต่งเพลง | สังกัด |
| --- | --- | --- | --- | --- |
| ไอรอนแมน 3 (ออริจินัลโมชันพิกเชอร์ซาวด์แทร็ก) | 000000002013-04-30-000030 เมษายน 2013 | 1:15:53 | ไทเลอร์, ไบรอันไบรอัน ไทเลอร์ | ฮอลลีวูดเรเคิดส์ มาร์เวลมิวสิก |
| ธอร์: เดอะดาร์กเวิลด์ (ออริจินัลโมชันพิกเชอร์ซาวด์แทร็ก) | 000000002013-11-12-000012 พฤศจิกายน 2013 | 1:17:11 | ไทเลอร์, ไบรอันไบรอัน ไทเลอร์ | ฮอลลีวูดเรเคิดส์ มาร์เวลมิวสิก |
| กัปตันอเมริกา: เดอะวินเทอร์โซลเยอร์ (ออริจินัลโมชันพิกเชอร์ซาวด์แทร็ก) | 000000002014-04-01-00001 เมษายน 2014 | 1:14:32 | แจ็คแมน, เฮนรีเฮนรี แจ็คแมน | ฮอลลีวูดเรเคิดส์ มาร์เวลมิวสิก |
| การ์เดียนส์ออฟเดอะกาแลกซี (ออริจินัลสกอร์) | 000000002014-07-29-000029 กรกฎาคม 2014 | 1:04:34 | เบตส์, ไทเลอร์ไทเลอร์ เบตส์ | ฮอลลีวูดเรเคิดส์ มาร์เวลมิวสิก |
| อเวนเจอร์ส: เอจออฟอัลตรอน (ออริจินัลโมชันพิกเชอร์ซาวด์แทร็ก) | 000000002015-04-28-000028 เมษายน 2015 | 1:17:26 | ไทเลอร์, ไบรอันไบรอัน ไทเลอร์และแดนนี เอลฟ์แมน | ฮอลลีวูดเรเคิดส์ มาร์เวลมิวสิก |
| แอนท์-แมน (ออริจินัลโมชันพิกเชอร์ซาวด์แทร็ก) | 000000002015-07-17-000017 กรกฎาคม 2015 | 1:05:20 | เบ็ค, คริสตอฟคริสตอฟ เบ็ค | ฮอลลีวูดเรเคิดส์ มาร์เวลมิวสิก |
เพลง > อัลบั้มรวมเพลง

| ชื่อ | วันวางจำหน่ายในสหรัฐ | ความยาว | สังกัด |
| --- | --- | --- | --- |
| ไอรอนแมน 3: ฮีโรส์ฟอลล์ (มิวสิกอินสไปเร็ดบายเดอะโมชันพิกเชอร์) | 30 เมษายน ค.ศ. 2013 (2013-04-30) | 44:36 | ฮอลลีวูดเรเคิดส์ มาร์เวลมิวสิก |
| การ์เดียนส์ออฟเดอะกาแลกซี: ออซัมมิกซ์วอล. 1 (ออริจินัลโมชันพิกเชอร์ซาวด์แทร็ก) | 29 กรกฎาคม ค.ศ. 2014 (2014-07-29) | 44:34 | ฮอลลีวูดเรเคิดส์ มาร์เวลมิวสิก |
โฮมมีเดีย

ภาพยนตร์แต่ละเรื่องเชื่อมโยงไปยังส่วน "โฮมมีเดีย" ของบทความ
| ภาพยนตร์ | วันวางจำหน่ายในรูปแบบดิจิทัล | วันวางจำหน่ายในรูปแบบดีวีดี/บลูเรย์ |
| --- | --- | --- |
| ไอรอนแมน 3 | 3 กันยายน ค.ศ. 2013 (2013-09-03) | 24 กันยายน ค.ศ. 2013 (2013-09-24) |
| ธอร์ เทพเจ้าสายฟ้าโลกาทมิฬ | 4 กุมภาพันธ์ ค.ศ. 2014 (2014-02-04) | 25 กุมภาพันธ์ ค.ศ. 2014 (2014-02-25) |
| กัปตันอเมริกา: มัจจุราชอหังการ | 19 สิงหาคม ค.ศ. 2014 (2014-08-19) | 9 กันยายน ค.ศ. 2014 (2014-09-09) |
| รวมพันธุ์นักสู้พิทักษ์จักรวาล | 18 พฤศจิกายน ค.ศ. 2014 (2014-11-18) | 9 ธันวาคม ค.ศ. 2014 (2014-12-09) |
| อเวนเจอร์ส: มหาศึกอัลตรอนถล่มโลก | 8 กันยายน ค.ศ. 2015 (2015-09-08) | 2 ตุลาคม ค.ศ. 2015 (2015-10-02) |
| มนุษย์มดมหากาฬ | 17 พฤศจิกายน ค.ศ. 2015 (2015-11-17) | 8 ธันวาคม ค.ศ. 2015 (2015-12-08) |
เมื่อเดือนกรกฎาคม ค.ศ. 2015 มาร์เวลประกาศบ็อกซ์เซ็ตจำนวนสิบสามแผ่นชื่อว่า "มาร์เวลซีนีมาติกยูนิเวิร์ส: เฟสทูคอลเลกชัน" โดยวางจำหน่ายวันที่ 8 ธันวาคม ค.ศ. 2015 เฉพาะแอมะซอน.คอม บ็อกซ์เซ็ตประกอบด้วยภาพยนตร์หกเรื่องในเฟสสองบนแผ่นบลูเรย์, บลูเรย์สามมิติและดิจิทัล ในแบบจำลองของออร์บจาก รวมพันธุ์นักสู้พิทักษ์จักรวาล พร้อมแผ่นโบนัสและของที่ระลึกพิเศษ แผ่นโบนัสประกอบด้วย มาร์เวลวันช็อตส์ ทุกเรื่องพร้อมกับความเห็น, ฉากที่ถูกตัดออก, เบื้องหลังงานก่อนการถ่ายทำและเบื้องหลังการสร้างฉากหลังเครดิตของภาพยนตร์และภาพแรกจาก กัปตันอเมริกา: ศึกฮีโร่ระห่ำโลก, จอมเวทย์มหากาฬ และ รวมพันธุ์นักสู้พิทักษ์จักรวาล 2
การตอบรับ > การทำเงินในบ็อกซ์ออฟฟิศ

ภาพยนตร์แต่ละเรื่องเชื่อมโยงไปยังส่วน "บ็อกซ์ออฟฟิศ" ของบทความ
| ภาพยนตร์ | วันฉายในสหรัฐ | ทำเงินในบ็อกซ์ออฟฟิศ> สหรัฐและแคนาดา | ทำเงินในบ็อกซ์ออฟฟิศ> ภูมิภาคอื่น | ทำเงินในบ็อกซ์ออฟฟิศ> ทั่วโลก | อันดับสูงสุด> สหรัฐและแคนาดา | อันดับสูงสุด> ทั่วโลก | ทุนสร้าง | อ้างอิง |
| --- | --- | --- | --- | --- | --- | --- | --- | --- |
| ไอรอนแมน 3 | 000000002013-05-03-00003 พฤษภาคม 2013 | $409,013,994 | $805,797,258 | $1,214,811,252 | 33 | 21 | $200 ล้าน |  |
| ธอร์ เทพเจ้าสายฟ้าโลกาทมิฬ | 000000002013-11-08-00008 พฤศจิกายน 2013 | $206,362,140 | $438,421,000 | $644,783,140 | 208 | 148 | $150–170 ล้าน |  |
| กัปตันอเมริกา: มัจจุราชอหังการ | 000000002014-04-04-00004 เมษายน 2014 | $259,766,572 | $454,654,931 | $714,421,503 | 121 | 122 | $170–177 ล้าน |  |
| รวมพันธุ์นักสู้พิทักษ์จักรวาล | 000000002014-08-01-00001 สิงหาคม 2014 | $333,718,600 | $439,631,547 | $773,350,147 | 68 | 104 | $170 ล้าน |  |
| อเวนเจอร์ส: มหาศึกอัลตรอนถล่มโลก | 000000002015-05-01-00001 พฤษภาคม 2015 | $459,005,868 | $943,800,000 | $1,402,805,868 | 21 | 12 | $250–444 ล้าน |  |
| มนุษย์มดมหากาฬ | 000000002015-07-17-000017 กรกฎาคม 2015 | $180,202,163 | $339,109,802 | $519,311,965 | 265 | 217 | $130 ล้าน |  |
| รวม | รวม | $1,848,069,337 | $3,421,384,576 | $5,269,483,875 | – | – | $1.07–1.291 พันล้าน |  |
การตอบรับ > การตอบรับจากนักวิจารณ์และสาธารณะ

ภาพยนตร์แต่ละเรื่องเชื่อมโยงไปยังส่วน "การตอบรับจากนักวิจารณ์" ของบทความ
| ภาพยนตร์ | นักวิจารณ์> รอตเทนโทเมโทส์ | นักวิจารณ์> เมทาคริติก | สาธารณะ> ซีนะมาสกอร์ | สาธารณะ> โพสต์แทรค |
| --- | --- | --- | --- | --- |
| ไอรอนแมน 3 | 79% (331 บทวิจารณ์)  | 62 (44 บทวิจารณ์) | A | — |
| ธอร์ เทพเจ้าสายฟ้าโลกาทมิฬ | 67% (290 บทวิจารณ์)  | 54 (44 บทวิจารณ์) | A− | — |
| กัปตันอเมริกา: มัจจุราชอหังการ | 90% (311 บทวิจารณ์)  | 70 (48 บทวิจารณ์) | A | — |
| รวมพันธุ์นักสู้พิทักษ์จักรวาล | 92% (336 บทวิจารณ์)  | 76 (53 บทวิจารณ์) | A | 90% |
| อเวนเจอร์ส: มหาศึกอัลตรอนถล่มโลก | 76% (376 บทวิจารณ์)  | 66 (49 บทวิจารณ์) | A | 90% |
| มนุษย์มดมหากาฬ | 83% (341 บทวิจารณ์)  | 64 (44 บทวิจารณ์) | A | — |
การตอบรับ > รางวัล

บทความหลัก: รายชื่อรางวัลที่ภาพยนตร์ในจักรวาลภาพยนตร์มาร์เวลได้รับ
ภาพยนตร์ในเฟสนี้ได้รับการเสนอชื่อใน รางวัลออสการ์ สี่ครั้ง, รางวัลแบฟตา สามครั้ง, รางวัลแกรมมี หนึ่งครั้ง, รางวัลแซทเทิร์น สี่สิบครั้ง (ชนะเก้า), รางวัลฮิวโก สี่ครั้ง (ชนะหนึ่ง), เอ็มทีวีมูวีแอนด์ทีวีอะวอดส์ ยี่สิบสองครั้ง, และรางวัลสมาคมวิชวลเอฟเฟ็กต์ สิบสี่ครั้ง